Diari Oficial de la Generalitat Valenciana


Sumari del DOGV 3894, del 11-12-2000 (2000/9923)

ORDRE de 29 de novembre de 2000, de la Conselleria de Benestar Social, per la qual s'estableixen les bases reguladores per a la concessió de subvencions en matèria d'atenció i prevenció de les drogodependències i altres trastorns addictius, durant l'exercici del 2001.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3894

Data del DOGV
:   11-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/9923


Data del document
:   29-11-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * toxicomania
    * suport econòmic
    * ajuda pública

ORDRE de 29 de novembre de 2000, de la Conselleria de Benestar Social, per la qual s'estableixen les bases reguladores per a la concessió de subvencions en matèria d'atenció i prevenció de les drogodependències i altres trastorns addictius, durant l'exercici del 2001. [2000/X9923]
  
L'any 1997, les Corts Valencianes van aprovar la Llei 3/1997, de 16 de juny, de la Generalitat Valenciana, sobre Drogodependències i altres Trastorns Addictius, on s'estableixen i regulen un conjunt de mesures i accions encaminades a la prevenció, assistència, incorporació i protecció social de les persones afectades tant per l'ús i/o abús de substàncies que poden generar dependència com per altres trastorns addictius.
  
Després de la promulgació de la Llei 3/1997, de 16 de juny, ha seguit l'aprovació, mitjançant Acord del Govern Valencià, de 2 de febrer de 1999, del Pla Autonòmic Valencià sobre Drogodependències i altres Trastorns Addictius (PAVDTA 1999-2002), com a instrument per a la planificació i ordenació de recursos, objectius i actuacions en la matèria, que serveix com a marc conceptual de referència per a l'establiment de la necessària cooperació entre les institucions públiques, i amb la iniciativa social a l'àmbit de la Comunitat Valenciana.
  
Així mateix, i a fi d'establir uns requisits mínims que garantisquen la qualitat i la idoneïtat dels recursos i programes d'atenció i prevenció de les drogodependències, per a la prestació de serveis d'assistència sanitària, social, o de prevenció de les drogodependències i altres trastorns addictius, s'han publicat els decrets del Govern Valencià 47/1998, de 15 d'abril, del Govern Valencià, sobre Registre i Acreditació de Centres i Serveis d'Atenció i Prevenció de les Drogodependències i altres Trastorns Addictius a la Comunitat Valenciana (DOGV núm. 3.235, de 05.05.1998), i 78/1999, d'1 de juny del Govern Valencià, sobre acreditació de programes de prevenció en drogodependències i altres trastorns addictius a la Comunitat Valenciana (DOGV núm. 3.514, de 10.06.1999).
  
La Conselleria de Benestar Social, mitjançant aquesta ordre, té com a objectiu bàsic, en el marc normatiu exposat, el manteniment dels centres existents que presten atenció en drogodependències i el foment dels recursos i programes de prevenció i incorporació social, en el procés de normalització de l'atenció i prevenció a les drogodependències i a altres trastorns addictius i de progressiva consolidació d'un model homogeni i integrat a les xarxes públiques d'assistència sanitària, de serveis socials i educatives, de manera que s'afavorisca una resposta integral i coordinada al fenomen.
  
En virtut d'això, i fent ús de les facultats que em confereix l'art. 35, ll) de la Llei 5/1983, de 30 de desembre, de Govern Valencià, l'article 47.11 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Títol I
  
Disposicions generals
  
Article 1. Objecte
  
És objecte d'aquesta ordre regular i convocar subvencions en matèria de drogodependències i altres trastorns addictius, per a l'exercici del 2001, dirigides a finançar els recursos i els programes següents:
  
1. Les unitats de conductes addictives i altres recursos sanitaris de les quals són titulars les administracions locals i les institucions sense finalitat de lucre.
  
2. Els centres de dia i les unitats de deshabituació residencial, en el cas que no siguen de titularitat d'ONG, els centres de trobada i acolliment, així com els habitatges tutelats per a població drogodependent i els recursos acreditats destinats, exclusivament, a l'atenció al joc patològic.
  
3. Les unitats de prevenció comunitària i els programes de prevenció de les drogodependències, sempre que aquests últims siguen desenvolupats per organitzacions no governamentals en dos o més províncies de la Comunitat Valenciana. Queden exclosos d'aquesta convocatòria els programes de prevenció dirigits a l'àmbit laboral.
  
4. Les unitats de valoració i suport en drogodependències i altres programes específics d'atenció a drogodependents amb problemes jurídics i/o penals, tot incloent-hi l'atenció directa en comissaries.
  
Article 2. Destinataris de les subvencions
  
1. Podran sol·licitar les subvencions que regula aquesta ordre les administracions locals, les mancomunitats o les agrupacions de municipis, constituïdes d'acord amb allò que s'ha disposat en l'article 3.2 de la Llei 7/1985, reguladora de les Bases de Règim Local, així com les Organitzacions no Governamentals (ONG), sense ànim de lucre, que siguen titulars de recursos i/o gestionen programes en matèria de prevenció, atenció, rehabilitació i/o reinserció social de drogodependents o altres tipus d'addiccions.
  
2. Serà condició indispensable, per a obtindre subvenció, disposar de l'acreditació per a aquells casos a què fa referència el Decret 47/1998, de 15 d'abril, del Govern Valencià, sobre Registre i Acreditació de Centres i Serveis d'Atenció i Prevenció de les Drogodependències i altres Trastorns Addictius a la Comunitat Valenciana (DOGV núm. 3.235, de 05.05.98), amb anterioritat a la data de publicació en el Diari Oficial de la Generalitat Valenciana d'aquesta convocatòria. Queden exclosos d'aquesta exigència els recursos no tipificats en l'esmentat Decret 47/1998.
  
3. Així mateix serà condició indispensable per a qualsevol programa de prevenció que preveja disposar de qualsevol tipus de finançament provinent de la Generalitat Valenciana, posseir l'acreditació a què fa referència el Decret 78/1999, d'1 de juny del Govern Valencià, sobre acreditació de programes de prevenció en drogodependències i altres trastorns addictius a la Comunitat Valenciana (DOGV núm. 3.514, de 10-06-99), amb anterioritat a la data de publicació en el Diari Oficial de la Generalitat Valenciana d'aquesta convocatòria.
  
Article 3. Criteris de valoració
  
3.1 Criteris generals
  
Per a la concessió de les subvencions, a més a més del límit absolut de l'import global màxim destinat al finançament d'aquestes ajudes que es fixe en els corresponents conceptes pressupostaris dels capítols IV i VII del programa 313.20 Drogodependències i altres addiccions, dels Pressupostos de la Generalitat Valenciana per al 2001, els criteris que es tindran en compte, amb caràcter general, i per ordre d'importància, seran els següents:
  
1. La planificació de recursos i la priorització d'aquesta, que s'inclou en el Pla Autonòmic Valencià sobre Drogodependències i altres Trastorns Addictius 1999/2002.
  
2. La dotació de recursos específics existents en el territori on es plantege la intervenció o en la proximitat d'aquest, la cobertura territorial i poblacional, i el nivell de coordinació amb altres xarxes públiques d'actuació complementàries en la matèria, fonamentalment, sanitària, de serveis socials i educativa.
  
3. L'avaluació de les activitats realitzades en l'exercici 2000, prenent com a referència la memòria d'activitats de l'últim exercici, així com, tots els antecedents que es troben en poder de l'administració, especialment, el grau d'execució de la subvenció concedida en l'esmentat exercici.
  
4. La continuïtat de les accions iniciades en l'exercici anterior, que hagueren sigut finançades per la Conselleria de Benestar Social.
  
3.2 Criteris específics per als programes de prevenció.
  
Sense perjuí d'allò que s'ha establit en el paràgraf anterior i en el Decret 78/1999, d'1 de juny, del Govern Valencià, es tindran en compte els criteris de valoració següents:
  
1.1 Pressupost del programa: anàlisi funcional i econòmica del programa, aproximació al cost mitjà per usuari i cost - benefici del programa.
  
1.2 Finançament del programa: que el programa haja obtingut o preveja la possibilitat d'obtindre cofinançament públic i/o privat, així com el finançament propi que l'entitat aporte. A aquests efectes es primarà els programes que presenten una diversitat de fonts de finançament, tot valorant-se especialment el que haja obtingut o preveja l'obtenció d'ajudes financeres de la Unió Europea.
  
1.3 Finalment, es valorarà la continuïtat dels programes, davant dels nous i/o experimentals, sempre que, persistisquen les necessitats i haja sigut satisfactòria l'avaluació de resultats i de l'impacte, així com, l'especialització i experiència en el disseny i gestió de programes en matèria de drogodependències.
  
Article 4. Obligacions de les entitats subvencionades
  
Les administracions locals i les Organitzacions no Governamentals beneficiàries de les subvencions estaran obligades a complir les obligacions següents:
  
4.1 Obligacions generals:
  
1.1 Col·laborar amb la Direcció General de Drogodependències en la integració dels recursos i programes subvencionats, així com en l'execució dels programes d'actuació proposats per aquella.
  
1.2 Col·laborar amb els altres centres i serveis públics en la matèria, en la prestació de serveis, a requeriment de la Direcció General de Drogodependències, atenent a criteris de planificació territorial autonòmica.
  
1.3 No alterar la finalitat de les subvencions, realitzar l'activitat que fonamenta la concessió i complir les obligacions que estableix la legislació vigent per als perceptors de fons públics.
  
1.4 Facilitar les actuacions de comprovació, seguiment i inspecció de la Direcció General de Drogodependències, a fi de conèixer qualsevol aspecte de l'activitat objecte de la subvenció.
  
1.5 Facilitar tota la informació econòmica, fiscal, laboral, tècnica i de qualsevol tipus que els siga requerida per la Direcció General de Drogodependències, pel que fa a la subvenció concedida, a fi de verificar el compliment dels requisits i condicions necessaris per a percebre la subvenció, la realització de l'activitat o per a la justificació de la correcta aplicació de la suma lliurada a la finalitat prevista, o a fi de mantenir actualitzades les dades del Sistema d'Avaluació de la Qualitat Assistencial de Drogodependències (SAQAD), sense perjuí de la confidencialitat exigible. En aquest sentit, les notificacions de nous casos atesos hauran de ser comunicades a la Direcció General de Drogodependències en els primers 15 dies del mes següent.
  
1.6 Deixar constància expressa de la condició de recurs o programa subvencionat per la Generalitat Valenciana, en qualsevol relació amb tercers. Quan l'entitat titular del recurs subvencionat exhibisca el seu logotip, el de la Generalitat Valenciana haurà de figurar en les mateixes condicions de visibilitat.
  
1.7 Les entitats no podran reclamar cap contraprestació econòmica als beneficiaris dels serveis subvencionats.
  
1.8 En qualsevol cas, són obligacions del beneficiari:
  
1.8.1 Realitzar l'activitat o adoptar el comportament que fonamenta la concessió de la subvenció.
  
1.8.2 Acreditar davant l'entitat que concedeix la subvenció o, si fa el cas, davant l'entitat col·laboradora, la realització de l'activitat o l'adopció del comportament, així com el compliment dels requisits i condicions que determinen la concessió o el gaudi de l'ajuda.
  
1.8.3 La submissió a les actuacions de control financer que corresponen a la Intervenció General amb relació a les subvencions i ajudes concedides.
  
1.8.4 Comunicar a l'entitat que concedeix la subvenció o ajuda, o a l'entitat col·laboradora, si fa el cas, l'obtenció de subvencions o ajudes per a aquesta finalitat, procedents de qualsevol administració o ens públic.
  
L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
  
1.9 Així mateix, hauran de presentar-se dues memòries de les activitats realitzades, de caràcter semestral, la primera abans del 31 de juliol de 2001 (corresponent al primer semestre de l'exercici) i, la segona, abans del 31 de gener de 2002 (corresponent al segon semestre). Els models de les memòries semestrals serà proporcionat per la Direcció General de Drogodependències. La no presentació de les esmentades memòries, podrà ser motiu de revocació de la subvenció concedida.
  
1.10 En cas que el beneficiari de la subvenció siga una corporació local, organisme autònom o altres entitats de dret públic que en depenen, en la qual concórreguen els requisits de l'article 1 del Real Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques, la contractació amb empreses externes d'obres, subministraments o qualsevol altre servei subvencionat per la Conselleria de Benestar Social haurà de sotmetre's a les regles contingudes en l'esmentat Reial Decret Legislatiu. Amb aquest efecte, l'alcalde o secretari de la corporació local, aportarà /documentació que acredite allò que s'ha disposat en aquest paràgraf.
  
4.2 Obligacions específiques
  
4.2.1 De les Unitats de Conductes Addictives.
  
1. Hauran de prestar assistència a totes les demandes d'atenció procedents de l'Àrea de Salut en què es trobara ubicada la unitat, no tenint, per tant, caràcter exclusivament municipal.
  
2. L'inici de la desintoxicació ambulatòria, quan siga necessari, no haurà de patir una demora superior a 14 dies hàbils, des de la data de sol·licitud d'assistència per part de l'interessat.
  
4.2.2 De les Unitats de Prevenció Comunitària:
  
1. Comunicar a la Direcció General de Drogodependències qualsevol modificació que patiren els programes de prevenció subvencionats, pel que fa al disseny, implementació o avaluació.
  
2. Sotmetre a l'aprovació prèvia de la Direcció General de Drogodependències qualsevol material d'informació o divulgació que s'utilitze com a suport a les estratègies preventives que es pretenga desenvolupar.
  
Títol II
  
Subvencions
  
Capítol I
  
Despeses corrents de recursos d'atenció i prevenció de les
  
drogodependències i altres trastorns addictius
  
Secció primera
  
Recursos i programes gestionats per entitats locals
  
Article 5. Objecte.
  
1. Les subvencions regulades en aquesta secció hauran de ser destinades a les despeses de personal i manteniment dels recursos o programes per als quals se sol·licita finançament.
  
2. Podran ser objecte de subvenció les despeses derivades del pagament d'assistències o serveis de professionals.
  
3. En cap cas, la contractació del personal per part de les entitats subvencionades segons allò disposat en aquesta ordre, no suposarà cap relació jurídica amb la Generalitat Valenciana.
  
4. Pel que fa a les Unitats de Prevenció Comunitària, la Conselleria de Benestar Social podrà finançar les entitats locals sol·licitants fins al 75% del cost salarial total dels treballadors contractats.
  
5. Les administracions locals titulars d'Unitats de Prevenció Comunitària es comprometran a aportar, durant l'any 2001 i exclusivament per al manteniment de la corresponent unitat, igual quantitat de fons propis que la resultant de la subvenció que és concedida per la Generalitat Valenciana de resultes d'aquesta convocatòria. L'incompliment d'aquest criteri implicarà la minoració proporcional de la subvenció concedida.
  
Article 6. Documentació que cal aportar
  
La sol·licitud de subvenció, segons model oficial facilitat per la Direcció General de Drogodependències i les direccions territorials de la Conselleria de Benestar Social, degudament emplenada i firmada per l'alcalde'president de l'ajuntament, president de la Diputació Provincial o el representant, si fa el cas, de l'entitat local, haurà d'anar acompanyada de la documentació que s'indica tot seguit:
  
a) Certificat acreditatiu de l'acord adoptat per l'òrgan competent, tot aprovant el Pla Municipal, als ajuntaments de més de 20.000 habitants, o provincial de Drogodependències, segons corresponga. Aquest pla haurà de contenir, si més no, els extrems següents :
  
a.1) Descripció del problema i de les necessitats locals d'intervenció, a l'àmbit geogràfic d'aplicació del pla.
  
a.2) Objectius generals i específics per àrees d'intervenció.
  
a.3) Actuacions que s'han desenvolupar per a la consecució dels objectius, tot incloent-hi el calendari de realització.
  
a.4) Paràmetres de seguiment i control i mecanismes d'avaluació de les actuacions.
  
a.5) Pressupost per a l'exercici 2001.
  
a.6) Període de vigència del Pla.
  
b) Certificat acreditatiu de l'acord adoptat per l'òrgan competent, tot autoritzant la sol·licitud de subvenció així com el coneixement i compromís respecte de les obligacions establides en aquesta ordre.
  
c) Pressupost general de l'administració local previst per a l'exercici i quantia d'aquest destinada a l'atenció i prevenció de les drogodependències.
  
d) Memòria explicativa de les activitats a realitzar, durant l'any 2001, per a les quals se sol·licita la subvenció, que haurà d'incloure les dates d'inici i d'acabament previst per a cada actuació o servei. S'hi inclourà relació de l'equip professional, amb descripció de categories, càrrecs, tasques i horaris de dedicació i dels recursos materials de què es disposen.
  
e) Certificat expedit per l'entitat bancària, on realitzar, si s'escau, els pagaments, en què s'especifique, codi de l'entitat, codi de la sucursal, número de compte i titular d'aquesta, segons model oficial facilitat per la Direcció General de Drogodependències.
  
f) Memòria de les actuacions desenvolupades l'any 2000, en el cas d'aquelles entitats que no hagueren sigut subvencionades en la convocatòria d'aquest exercici.
  
Secció Segona
  
Recursos i programes gestionats per Organitzacions
  
no Governamentals (ONG)
  
Article 7. Objecte de la subvenció
  
1. Les subvencions regulades en aquesta secció hauran de ser destinades a les despeses de personal i manteniment dels recursos o programes per als quals se sol·licita finançament, amb les limitacions que s'indiquen tot seguit:
  
1.1 Despeses de personal: les retribucions del personal de les ONG que estiga adscrit al compliment del programa i/o recurs subvencionat, tan sols podran ser objecte de subvenció com a màxim fins a un import que coincidisca amb les despeses d'aquesta naturalesa derivades de l'exercici de llocs de similar funció i categoria per personal al servei de la Generalitat Valenciana.
  
1.2 No es podran incloure com a despeses de personal els originats per les activitats realitzades en la condició de membres de les juntes directives, consells de direcció o òrgans de govern de les ONG.
  
1.3 Podran ser objecte de subvenció les despeses derivades del pagament d'assistències o serveis de professionals.
  
2. En cap cas, la contractació del personal per part de les entitats subvencionades segons allò disposat en aquesta ordre, suposarà cap relació jurídica amb la Generalitat Valenciana.
  
3. La justificació de les despeses s'ajustarà als conceptes de despeses establides en la corresponent sol·licitud de subvenció presentada d'acord amb allò disposat en l'article següent.
  
Article 8. Documentació que cal aportar
  
1. La sol·licitud de subvenció, que es presentarà segons model oficial facilitat per la Direcció General de Drogodependències, les oficines PROP i les direccions territorials de la Conselleria de Benestar Social, haurà d'anar acompanyada de la documentació que s'indica tot seguit:
  
a) Certificat acreditatiu de l'acord adoptat per l'òrgan competent, tot autoritzant la sol·licitud d'ajuda i aprovant el programa i pressupost presentat, així com el coneixement i compromís respecte de les obligacions establides en aquesta ordre.
  
b) Pressupost desglossat, per partides i programes i/o recursos, de les despeses previstes per al 2001, així com dels possibles recursos amb què compte per al seu finançament.
  
c) Memòria explicativa de les activitats a realitzar, durant l'any 2001, per a les que se sol·licita la subvenció, que haurà d'incloure les dates d'inici i acabament previst per a cada actuació o servei.
  
d) Relació de l'equip professional, amb descripció de categories, càrrecs, tasques i horaris de dedicació.
  
e) Certificat expedit per l'entitat bancària, on efectuar, si s'escau, els pagaments, en què s'especifique, codi de l'entitat, codi de la sucursal, número de compte i titular d'aquesta, així com, comunicació fefaent del CIF del peticionari, segons model oficial facilitat per la Direcció General de Drogodependències.
  
f) Còpia autenticada o fotocòpia confrontada dels estatuts en què haurà de constar explícitament l'àmbit de la institució, així com, la inexistència d'ànim de lucre en les finalitats d'aquesta.
  
g) Còpia autenticada o fotocòpia confrontada de la seua inscripció en el corresponent Registre Públic.
  
h) Memòria de les actuacions desenvolupades l'any 2000, en el cas d'aquelles entitats que no hagueren sigut subvencionades en la convocatòria d'aquest exercici.
  
2. Els beneficiaris de les subvencions, en el cas d'Organitzacions no Governamentals (ONG), hauran d'acreditar, abans que finalitze el termini de presentació de les sol·licituds previstes en aquestat convocatòria, estar al corrent en el compliment de les seues obligacions tributàries i amb la Seguretat Social, segons allò disposat en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.1996), que es remet als articles 7, 8 i 9 del Reial Decret 390/1996 (BOE núm. 70, de 21.03.1996), respecte de les concretes obligacions i de la forma en què s'ha de realitzar l'acreditació. En els supòsits en què, és admissible la simple aportació de les sol·licituds de certificats, això s'entendrà sense perjuí de l'obligació de presentar els beneficiaris els corresponents certificats .
  
Capítol II
  
Inversions en equipament, reforma i obres en recursos
  
d'atenció i prevenció de les drogodependències
  
 i altres trastorns addictius
  
Article 9. Objecte de la subvenció
  
Les subvencions regulades en aquest capítol hauran de ser destinades a inversions en els recursos d'atenció i prevenció de les drogodependències i altres trastorns addictius, podent comprendre el finançament dels següents despeses d'inversió:
  
1. Adquisició de material inventariable i/o equipament
  
2. Obres de conservació, reparació, reconstrucció, condicionament i/o reforma
  
En tot cas haurà de complir-se amb els termes establits en l'article 120 del Reial Decret Legislatiu 2/2000, de 16 de juny pel qual s'aprova el text refós de la Llei de Contractes de les Administracions Públiques.
  
Article 10. Criteris a seguir per a la concessió de les subvencions
  
Per a la concessió de les subvencions que regula aquest capítol, es tindran en compte els criteris de valoració establits, amb caràcter general, en el paràgraf I de l'article 3 d'aquesta ordre, i en particular, es consideraran les següents prioritats:
  
1. L'adequació de la inversió proposta en la planificació de necessitats exposada en el Pla Autonòmic Valencià sobre Drogodependències i altres Trastorns Addictius 1999-2002.
  
2. Els equipaments i reformes en aquells recursos en funcionament, considerats necessàries per al compliment de la normativa vigent.
  
3. L'equipament per a la seua obertura d'aquells recursos l'obra dels quals ja estiga finalitzada.
  
Article 11. Documentació que cal aportar
  
La sol·licitud de subvenció haurà d'anar acompanyada, amb caràcter general i segons el tipus d'entitat, de la documentació que s'exigeix en els articles sis i huit d'aquesta ordre i, amb caràcter específic, d'aquella que tot seguit s'indica per a cada cas:
  
1. En la sol·licitud de subvenció per a adquisició d'equipament i material inventariable:
  
1.1 Pressupost , almenys, de tres empreses subministradores de l'equipament, en què figure l'import del cost per unitat i l'import total de les adquisicions que es pretenen realitzar. En cas que el beneficiari siga una corporació local, valdrà allò que s'ha establit en l'article 4 apartat 1.10 d'aquesta ordre.
  
1.2 Pel que fa a equips informàtics, mitjans audiovisuals i aparells clínics, haurà d'indicar-se els objectius concrets que es pretenen aconseguir amb la seua adquisició.
  
En tots els casos, es fonamentarà la necessitat d'equipament de qualsevol tipus, per a l'adquisició del qual se sol·licita la subvenció, tot exposant-se igualment, els recursos en la matèria de què disposa l'entitat sol·licitant.
  
2. En les sol·licituds de subvenció per a obres de conservació, reparació, condicionament i/o adaptació de centres d'atenció i prevenció de la drogodependència:
  
2.1 Certificat del Registre de la Propietat que acredite la titularitat, així com, la inexistència de càrregues o gravàmens, sobre l'immoble per al qual se sol·licita la subvenció.
  
2.2 En cas que les obres per a les quals se sol·licita subvenció s'hagen de realitzar en immobles arrendats o cedits, s'aportarà contracte d'arrendament o document acreditatiu de la cessió, així com, autorització del propietari per a la realització d'aquests.
  
2.3 Memòria detallada de les obres a realitzar, així com del pressupost comprensiu de mesuraments i preus unitaris degudament firmats pel contractista i, si fa el cas, pel facultatiu corresponent.
  
2.4 Programa d'actuació que garantisca l'execució de les obres en l'exercici per al que es concedeix la subvenció.
  
Article 12. Obligacions dels beneficiaris
  
Els beneficiaris de les subvencions estaran obligats a complir amb allò que s'ha establit, amb caràcter general, en l'article quatre d'aquesta ordre, i en particular:
  
1. Realitzar la inversió que fonamenta la concessió d'ajuda en l'exercici del 2001 i garantir l'afectació del material inventariable o equipament al centre o servei d'atenció i prevenció de la drogodependència de què es tracte.
  
2. En el cas de concessió d'ajudes per a equipament de centres afectats per obres s'haurà de presentar certificat d'acabament d'aquestes abans de la finalització del termini de justificació de la subvenció concedida. La no presentació d'aquest serà motiu de revocació de l'ajuda concedida.
  
Títol III
  
Procediment
  
Capítol I
  
Iniciació del procediment
  
Article 13. Instància i lloc de presentació de les sol·licituds
  
Les entitats a què es refereix l'article segon d'aquesta ordre, hauran de presentar la seua sol·licitud en el Registre de la Conselleria de Benestar Social, situada al passeig de l'Albereda núm. 16, 46755 València, sense perjuí d'allò que s'ha establit en l'article 38.4 de la Llei 4/1999, de 13 de gener, de modificació de la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 14. Terminis de presentació
  
El termini de presentació de les sol·licituds de subvenció regulades en aquesta ordre serà d'un mes comptador a partir de l'endemà de la publicació en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 15. Ordenació i instrucció
  
1. Una vegada rebudes les sol·licituds es procedirà a l'estudi d'aquestes i de la documentació que haja d'acompanyar-les. Quan la sol·licitud no reunisca els requisits assenyalats en l'article 71 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà a l'interessat perquè en el termini de 10 dies, esmene la falta o acompanye els documents preceptius, amb la indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes previstos en l'article 42.
  
Sense perjuí de l'anterior, en qualsevol moment al llarg del procediment, podrà instar-se a l'entitat sol·licitant que formalitze qualsevol altre requisit o tràmit omés d'acord amb allò que s'ha previst en l'article 76 de la LRJPAC, i es concedirà amb aquesta finalitat un termini de deu dies hàbils a partir de la notificació, amb expressa advertència que, si no ho fa així, se li podrà declarar decaigut en el seu dret a la tramitació de la sol·licitud. No obstant això, s'admetrà l'actuació de l'interessat i produirà els seus efectes legals, si es produïra abans o dins del dia que es notifique la resolució en què es tinga per transcorregut el termini.
  
2. En qualsevol fase de la tramitació de l'expedient, a la vista de la documentació que hi ha en cadascun d'aquests i de les obligacions que s'adquirisquen per la concessió de l'ajuda, es podrà demanar informes dels organismes i entitats que es considere oportú i efectuar les comprovacions necessàries sobre l'exactitud de tot això.
  
Article 16. Presentació i comprovació de documentació
  
1. Si, a fi de donar compliment d'allò previst en aquesta ordre, s'aportaren fotocòpies de la documentació corresponent, aquestes hauran d'estar, en tot cas, degudament confrontades, en els termes establits en l'article 35, c) de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. No serà necessari presentar els documents exigits quan aquests no hagen patit cap modificació i estigueren en poder de l'administració de la Generalitat Valenciana, en aquest cas el sol·licitant podrà acollir-se al dret que li concedeix l'article 35 f) de la LRJPAC, sempre que es faça constar per escrit, la data i l'òrgan o dependència en què van ser presentats o, si fa el cas, emesos, i quan no hagen transcorregut més de cinc anys des de l'acabament del procediment a què corresponguen. En els supòsits d'impossibilitat material d'obtenir el document, la Direcció General de Drogodependències podrà requerir al sol·licitant la seua presentació, mitjançant resolució motivada, o, si no n'hi ha, l'acreditació per altres mitjans dels requisits a què es refereix el document, amb anterioritat a la formulació de la proposta de resolució.
  
3. La comprovació de l'existència de dades no ajustades a la realitat, tant en la sol·licitud com en la memòria o en la documentació aportada, podrà comportar en funció de la seua importància, la denegació de la subvenció sol·licitada, sense perjuí de la resta de responsabilitats que es pogueren derivar.
  
Article 17. Proposta i resolució
  
1. Les sol·licituds seran avaluades per una comissió d'Avaluació, creada d'acord amb allò que s'ha establit en la disposició addicional segona, segons els criteris establits en l'article 3 d'aquesta ordre, la qual elaborarà un informe tècnic que serà elevat per la Direcció General de Drogodependències.
  
2. Es delega en el director general de Drogodependències la facultat de resoldre sobre les sol·licituds d'ajudes presentades a l'empara d'allò que s'ha disposat en aquesta ordre.
  
3. El termini màxim per a resoldre i notificar la resolució dels expedients serà de dos mesos comptadors des de la data de la presentació de la sol·licitud. No obstant això, perquè puga començar a computar-se aquest termini s'haurà d'haver publicat prèviament en el Diari Oficial de la Generalitat Valenciana la resolució del conseller de Benestar Social que done publicitat a les línies pressupostàries que financen les ajudes convocades en aquesta ordre.
  
4. En casos en què s'haja de requerir a l'interessat l'esmena de deficiències i/o aportació de documents, el termini determinat en l'apartat anterior s'entendrà suspès durant el transcurs del temps que hi ha entre la notificació del requeriment i el seu efectiu compliment pel beneficiari o, si no n'hi ha, pel transcurs del termini concedit.
  
5. Excepcionalment, podrà acordar-se l'ampliació d'aquests terminis en els supòsits previstos en els articles 42.5 i 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per Llei 4/1999, de 13 de gener, de modificació de l'anterior.
  
6. En tots els casos, transcorregut el termini màxim sense haver-se notificat resolució expressa, es produirà l'efecte desestimatori previst en l'article 44.1 d'aquest legal.
  
Article 18. Recursos
  
1. Contra les resolucions dictades pel conseller de Benestar Social, que esgota la via administrativa, es podrà interposar potestativament recurs de reposició, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé acudir directament a l'ordre jurisdiccional contenciós administratiu en la forma, terminis i condicions que determina la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga exercitar qualsevol altre que considere oportú..
  
2. De conformitat amb allò que s'ha disposat en l'article 47, paràgraf 8, del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions públiques, o altres ens públics o privats, podrà donar lloc a la modificació de la resolució de concessió.
  
Títol IV
  
Finançament, pagament i justificació de les subvencions
  
Article 19. Sistema de finançament de les subvencions
  
Les subvencions que regula aquesta ordre es finançaren a càrrec dels Pressupostos de la Generalitat Valenciana per al 2001, secció 16, servei 05, Programa Pressupostari 313.20 Drogodependències i altres addiccions, capítol IV i VII en les línies pressupostàries i pels imports màxims que constaran en la Resolució que la Conselleria de Benestar Social, publicarà una vegada aprovada i publicada la Llei de Pressupostos de la Generalitat Valenciana per al 2001.
  
Article 20. Sistema de pagaments de les subvencions
  
L'ordenació del pagament de les subvencions que es regula en el capítol I del títol II d'aquesta ordre (transferències corrents), es realitzarà, sense perjuí que per llei puga establir-se per a l'exercici 2001, d'acord amb una de les següents modalitats:
  
a) A la concessió de la subvenció es lliurarà un 40% de la quantitat assignada, aquest pagament estarà condicionat a la prèvia presentació de justificants de despesa que cobrisquen el percentatge esmentat.
  
Una vegada justificat per l'entitat el 40% ja lliurat, es procedirà al pagament d'un 20% més, amb els mateixos condicionants, és a dir, amb la prèvia justificació de despeses.
  
La resta de la subvenció es farà efectiva una vegada justificada la totalitat de la quantitat concedida.
  
b) D'acord amb els criteris previstos en l'article 47 bis del text refós de la Llei d'Hisenda Pública Valenciana, s'ajustarà a la modalitat següent:
  
- Un 40% de l'import d'aquesta es podrà lliurar immediatament, una vegada concedida. Aquest pagament estarà condicionat a l'aportació d'aval bancari o carta de pagament de fiança que cobrisca l'import de la quantitat anticipada, constituïdes amb caràcter solidari o amb renúncia expressa al benefici d'exclusió i depositada davant els serveis territorials de la Conselleria d'Economia, Hisenda i Ocupació de la província corresponent.
  
- Un 20% es pagarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, i
  
- La resta es pagarà per la Generalitat Valenciana una vegada es justifique pel beneficiari el compliment d'allò convingut.
  
Són exceptuades de l'obligació de presentar garanties, les corporacions locals, així com les entitats sense ànim de lucre, en què concórreguen les circumstàncies previstes en l'article 47 bis, apartat 3, lletra A, del text refós de la Llei d'Hisenda Pública de la Generalitat Valenciana, aprovat per Decret Legislatiu, de 26 de juny de 1991, del Consell de la Generalitat Valenciana.
  
L'ordenació del pagament de les subvencions que es regulen en el capítol II del títol II d'aquesta ordre (transferències de capital) es realitzarà d'acord amb els criteris continguts en l'article 47 bis del text refós de la Llei d'Hisenda pública de la Generalitat Valenciana.
  
Article 21. Sistema de justificació de la subvenció
  
1. Normes específiques per a la justificació de les subvencions que es regulen en el capítol I del títol II d'aquesta ordre (transferències corrents):
  
1.1 En el cas que el beneficiari siga una administració local la justificació de la despesa corresponent als recursos i programes d'atenció i prevenció de les drogodependències i altres trastorns addictius es realitzarà a través d'un certificat de justificació d'obligació contreta de l'interventor de l'administració local i d'una memòria financera d'execució de la despesa total. Quan el recurs finançat és una Unitat de Prevenció Comunitària, el certificat sol·licitat haurà de provar el compliment d'allò que s'ha disposat en l'article 5.5 d'aquesta ordre.
  
1.2 En el cas que el beneficiari siga una Organització no Governamental, s'observaran les següents regles:
  
a/ Hauran de presentar-se documents acreditatius de la despesa corresponent a les nòmines de treballadors, incloent els fulls de salaris degudament subscrits per aquests, i els documents acreditatius del pagament a la Seguretat Social de les quotes relatives a les cotitzacions socials dels treballadors.
  
b/ Si hi haguera persones que presten els seus serveis en virtut de contractes de prestació de serveis, S'haurà d'aportar les corresponents factures emeses per aquests professionals on consten les dades del perceptor, el seu NIF, el concepte per què se li retribueix i la retenció corresponent al IRPF, així com les dades de la institució, més els impostos que corresponguen.
  
c/ Quan es tracte de justificar despeses efectuades per aquells conceptes no derivats de despeses de personal, es realitzaran mitjançant justificants o factures emeses d'acord amb allò que s'ha establit en la normativa vigent, i en concret en el Reial Decret 2.402/1985, de 18 de desembre.
  
Les factures o justificants presentats hauran de ser originals o fotocòpies degudament compulsades i corresponents a l'exercici de 2001.
  
En tot cas, els beneficiaris de les subvencions hauran de presentar la corresponent documentació justificativa abans del 30 de novembre de 2001.
  
2. Normes específiques per a la justificació de les subvencions que es regulen en el capítol II del títol II d'aquesta ordre (transferències de capital):
  
Les entitats o organitzacions subvencionades estan obligades a presentar la justificació de les despeses efectuades a càrrec a la subvenció rebuda, abans del 30 de novembre de 2001, amb aportació dels documents següents:
  
a) Ajudes destinades a l'adquisició de material inventariable i/o equipament: original o còpia confrontada de les factures del material inventariable i /o equipament, expedides per l'empresa proveïdora. Les entitats locals podran substituir l'esmentada documentació per certificat expedit per l'interventor local en què consten les quantitats assignades a la finalitat de la subvenció, amb detall exprés dels diferents conceptes subvencionat, unitats i imports parcials. Aquestes quantitats hauran de trobar-se, almenys, en situació d'obligacions reconegudes i així haurà de fer-se constar en el certificat.
  
b) Ajudes destinades a la realització d'obres de conservació, reparació, reconstrucció, condicionament i/o reforma.
  
Els pagaments s'efectuaran contra certificat d'obra expedida per tècnic competent i d'acord amb el projecte presentat.
  
A les obres de menor quantia i que per les seues característiques no exigisquen la prèvia redacció de projecte tècnic, serà suficient aportar factura original i còpia compulsada. L'entitat Local podrà substituir l'esmentada documentació pel certificat a què es refereix l'apartat a) anterior.
  
3. En tot cas, les factures hauran de comptar amb totes les dades formals que exigeix per a la seua expedició la normativa vigent i, en particular, el Reial Decret 2.402/1985, de 18 de desembre (BOE núm. 312, de 30 de desembre de 1985).
  
Article 22. Reintegrament de quantitats percebudes
  
Correspondrà el reintegrament de les quantitats percebudes i l'exigència d'interès de demora des del moment de pagament de la subvenció en els següents casos:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
Article 23. Recursos
  
Aquesta ordre esgota la via administrativa i contra ella es podrà interposar de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, potestativament recurs de reposició, davant l'òrgan que l'ha dictat, en el termini d'un mes comptador des de l'endemà de la publicació, o bé pot interposar-se directament recurs contenciós administratiu, en el termini de dos mesos comptadors des de l'endemà de la seua publicació, davant el Tribunal Superior de Justícia de la Comunitat Valenciana, segons allò previst en els articles 10.1 j) i 46 de la Llei 29/1998, de 13 de juliol, reguladora d'aquesta jurisdicció.
  
DISPOSICIONS ADDICIONALS
  
Primera
  
L'eficàcia d'aquesta convocatòria està condicionada a l'existència, en els pressupostos de l'exercici econòmic del 2001, de crèdit adequat i suficient per a atendre a les ajudes previstes en ella.
  
La Conselleria de Benestar Social publicarà les dotacions pressupostàries màximes per a cada tipus de subvenció, una vegada siga aprovada i publicada, la Llei de Pressupostos de la Generalitat Valenciana per a l'any 2001.
  
En cas que es produïra un augment dels crèdits per a atendre a aquestes ajudes, la Conselleria de Benestar Social, mitjançant Resolució publicada en el Diari Oficial de la Generalitat Valenciana, podrà incrementar en la quantia corresponent l'import global màxim destinat al finançament de les ajudes previstes en aquesta ordre, sense necessitat que s'amplie el termini de presentació de les sol·licituds.
  
Segona
  
1. Per a la valoració dels expedients es constituirà una comissió de valoració formada pels membres següents :
  
1. La secretària tècnica de Drogodependències de la Direcció General de Drogodependències.
  
2. El cap del Servei de Planificació i Gestió de Programes de la Direcció General de Drogodependències.
  
3. El cap de la Unitat d'Assistència i Sistemes d'Informació de la Direcció General de Drogodependències
  
4. El cap de Secció de Reinserció de la Direcció General de Drogodependències
  
5. Una tècnic de la Direcció General de Drogodependències.
  
2. A més dels membres de la comissió, podrà convocar-se a qualsevol tècnic de la Direcció General que es considere necessari per a efectuar adequadament la valoració de l'expedient, amb veu però sense vot.
  
3. La Direcció General podrà convocar a aquestes comissions representants dels col·lectius sectorials, que podran ser oïts però no tindran dret a vot..
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 29 de novembre de 2000
  
El conseller de Benestar Social,